’৬৭ সাল থেকে ছাত্র রাজনীতিতে যারা আমার ছায়াসঙ্গী, ’৬৯-এর গণআন্দোলনে যাদের পেয়েছি, ’৭১-র মুক্তিযুদ্ধে একমাত্র সিলেটের ফারুক ছাড়া আর কাউকে প্রথম দিকে পাইনি। যদিও আগস্টের পর দলে দলে ছাত্রবন্ধুরা কাদেরিয়া বাহিনীতে যোগদান করে ভরে ফেলেছিল। আবার ’৭৫-এ যখন পিতৃহত্যার বিরুদ্ধে প্রতিরোধ গড়ে তুলেছিলাম ’৭১-এর মুক্তিযোদ্ধা তেমন কাউকে পাওয়া যায়নি। বাড়ি বাড়ি খবর পাঠিয়েও অনেককে আনা যায়নি। অভিযোগ, স্বাধীনতার পর তারা চরম নির্যাতিত হয়েছে। রক্ষীবাহিনীর জুলুমের দাগ তারা তখনো শরীরে বহন করছে। কথাটা একেবারে অসত্য নয়, অনেকটাই সত্য। একাত্তরের তেমন কাউকে ’৭৫-এ পাইনি। সীমান্ত এলাকার অবুঝ উপজাতীয়দের নিয়ে প্রথম প্রতিরোধ শুরু করেছিলাম। বাঙালি হিন্দু-মুসলমান ছিল অতি সামান্য। সীমান্তের গারো-হাজং-কোচরা এসেই বলত খুনিরা আমাদের জাতির পিতাকে হত্যা করেছে আমরা তার বদলা নেব। সেই তাদের নিয়ে ২৮ অক্টোবর ইঞ্জিনিয়ার্স ইনস্টিটিউটে উপচে পড়া ভিড়ে সফল মিলনমেলা উদ্্যাপিত হয়ে গেল। সেপ্টেম্বরের গোড়া থেকে মাননীয় প্রধানমন্ত্রীর সঙ্গে প্রতিরোধ সংগ্রামীদের নিয়ে আলোচনা করতে সাক্ষাৎ প্রার্থনা করেছিলাম। বিধিমতো বার বার কম করে ১০ বার তাগিদ দিয়েছিলাম। প্রথম তারিখ করেছিলাম ২৭-২৮ সেপ্টেম্বর। খুব কাছাকাছি হলো চিন্তা করে সেটাকে ৬ অক্টোবর নিয়েছিলাম। কিন্তু ইঞ্জিনিয়ার্স ইনস্টিটিউট খালি না থাকায় ৭ অক্টোবর ভাড়া করেছিলাম। হল বুক করে মনে হচ্ছিল ৩ অক্টোবর সাক্ষাতের সময় প্রার্থনা করে চিঠি দেওয়া হলো মাননীয় প্রধানমন্ত্রীকে। ৭ তারিখের মধ্যে সময় পাওয়া খুব একটা যৌক্তিক না। তাই পরদিনই ৭ থেকে ১৪ তারিখ রবিবার করেছিলাম। তারপর ৬ অক্টোবর শেরপুর-নালিতাবাড়ী-হালুয়াঘাট-ময়মনসিংহ-নেত্রকোনা-শ্যামগঞ্জ সফর করেছি। ’৭৫-এর শত শত সঙ্গীর সঙ্গে কথা বলেছি। তাদের সঙ্গে কথা বলে ১৪ তারিখের মিলনমেলা ২৮ অক্টোবর নিয়ে গিয়েছিলাম। ২৭ অক্টোবর পর্যন্ত একটা ধারণা ছিল ‘হ্যাঁ-না’ যাই হোক মাননীয় প্রধানমন্ত্রী জানাবেন। দেশের কোনো নাগরিক প্রধানমন্ত্রীকে চিঠি দিলে তার উত্তর দেওয়া রাষ্ট্রাচার। আমাদের ক্ষেত্রে সে রাষ্ট্রাচার মানা হয়নি। ২৮ তারিখ মিলনমেলা সফলভাবে পরিসমাপ্তি ঘটেছে। কিন্তু তার জন্য ষড়যন্ত্রের শেষ ছিল না। কেউ যাতে আসতে না পারে তার জন্য ৪৮ ঘণ্টা সড়ক পরিবহন ধর্মঘট। কী দুর্ভাগ্য! বঙ্গবন্ধু হত্যার প্রতিরোধ যোদ্ধারা ঢাকায় একটা মতবিনিময় করবে বঙ্গবন্ধুকন্যার সরকারের কোনো সহযোগিতা পাবে না বরং গাড়ি-ঘোড়া বন্ধ করে অসহযোগিতা করা হবে তা ছিল আমাদের কল্পনার অতীত। তার পরও কয়েক শ সহযোদ্ধা এসেছিল। চোখ জুড়িয়ে গেছে তাদের দেখে, হৃদয় ভরে গেছে কথা শুনে, বহুদিন পর বেশ উজ্জীবিত হয়েছি। মহতী সভা থেকে সরকার এবং দেশের কাছে ’৭৫-এর প্রতিরোধ সংগ্রামীদের যথাযথ স্বীকৃতি ও বীরের মর্যাদা দাবি করেছি। ’৭৫-এর জাতীয় মুক্তিবাহিনীর প্রতিরোধ যোদ্ধারা পিতার হত্যার প্রতিবাদ করে জাতিকে যদি পিতৃহত্যার কলঙ্কের দায় থেকে মুক্ত করে থাকেন তাহলে বঙ্গবন্ধুকন্যার সরকারের আমলেই কেন প্রতিরোধ যোদ্ধারা জাতীয় স্বীকৃতি পেল না। এ স্বীকৃতি জননেত্রী শেখ হাসিনার কাছ থেকে নয়, আওয়ামী লীগ থেকে নয়, দেশের কাছে আমাদের প্রত্যাশা। আজ এক সরকার আছে তারা স্বীকৃতি দিল আরেক সরকার এসে তা বাতিল করল- এমন নয়। আর জাতির পিতার হত্যার প্রতিবাদ করা জাতিকে হত্যার কলঙ্ক থেকে মুক্ত করা যদি সরকারের বিবেচনায় অন্যায় হয় তাহলে তাদের বিচার করে শাস্তি দিন। যাতে ভাবীকালে ইতিহাস বলতে পারে দেশের পিতার হত্যার বিরুদ্ধে যারা প্রতিবাদ প্রতিরোধ করেছিল তাদের এমন করে শাস্তির মাধ্যমে জাতীয় স্বীকৃতি দেওয়া হয়েছে। আর যদি তা না হয় তাহলে এই মিলনমেলা প্রস্তাব করছেÑ